**CYNGOR TREF YR WYDDGRUG**

**GWEITHDREFN DIGWYDDIAD DIOGELWCH DATA**

**1. CYFLWYNIAD**

1.1 Mae cyfrifoldeb arnom i sicrhau bod gwybodaeth bersonol yn cael ei chadw a’i defnyddio’n ddiogel. Os aiff rhywbeth o’i le ac, er enghraifft, bod data’n cael eu colli, eu dwyn, eu camddefnyddio, eu hanfon i’r cyfeiriad anghywir neu’n cael eu cyrchu neu eu rhyddhau’n anaddas, mae cyfrifoldeb i’r un graddau arnom i unioni pethau.

1.2 Rhaid hysbysu holl ddigwyddiadau diogelwch gwybodaeth sy’n cael eu hamau i’r Swyddog Diogelu Data (SDD). Mae hyn yn galluogi i’r SDD gynnal ymchwiliad llawn, a nodi mannau gwan a gwelliannau sydd angen eu gwneud. Mae hefyd yn galluogi i’r SDD wneud penderfyniad a ddylid hysbysu’r digwyddiad i Swyddfa’r Comisiynydd Gwybodaeth fel toriad data. Rhaid gwneud yr ail cyn pen 72 awr ar ôl darganfyddiad ac, felly, rhaid hysbysu holl ddigwyddiadau sy’n cael eu hamau i’r SDD cyn gynted ag y cânt eu darganfod.

1.3 Pan beryglwyd gwybodaeth sensitif, ond na chafodd ei cholli, ei dwyn, ei chamddefnyddio neu ei chyrchu neu ryddhau’n anaddas mewn gwirionedd, efallai nad yw’n ddigwyddiad sydd angen ei hysbysu i Swyddfa’r Comisiynydd Gwybodaeth ond nid yw’n arfer da, fodd bynnag. Er enghraifft, byddai aelod o’r staff yn mynd â gwybodaeth sensitif adref heb awdurdod ond yn ei dychwelyd yn ddiogel y diwrnod wedyn wedi rhoi data mewn perygl. Bydd y SDD yn dal i gymryd camau i atal hynny rhag digwydd eto.

1.4 Rhaid i holl staff a chynghorwyr gael gwybod am y drefn hon.

**2. GWEITHDREFN**

2.1 Rhaid hysbysu holl ddigwyddiadau a nodir i’r SDD cyn gynted ag y cânt eu datgelu. Hyd yn oed pan fo peth gwahaniaeth barn o ran toriad, mae’n well bod yn ofalus a’i hysbysu.

2.2 O weld toriad, mae’n bwysig gweithredu’n gyflym. Yn arbennig, mae’n bwysig hysbysu’r SDD ‘r canlynol:

* Maint y toriad
* Faint o wybodaeth sydd dan sylw
* Sensitifedd y wybodaeth dan sylw.

2.3 Bydd y SDD yn ymchwilio’r digwyddiad ac yn penderfynu pam y digwyddodd, a yw’n ffurfio toriad neu beidio a pha gamau adfer sydd eu hangen.

2.4 Bydd y SDD yn defnyddio’i asesiad dechreuol i hysbysu’r toriad os bydd yn cyrraedd y trothwy angenrheidiol ar gyfer hysbysu Swyddfa’r Comisiynydd Gwybodaeth cyn pen 72 awr ar ôl darganfod y toriad. Os caiff hyn ei wneud ar ôl 72 awr, bydd y SDD yn rhoi esboniad o hyn.

2.5 Bydd y SDD yn paratoi adroddiad digwyddiad yn cynnwys y canlynol:

* Llinell amser o ddyddiadau ac amseroedd ynglŷn â’r digwyddiad
* Faint o golled neu niwed all fod i unigolion, y Cyngor neu unrhyw gorff arall
* Pa fesurau sydd angen eu cymryd a pha mor gyflym y dylid rhoi sylw i’r canlynol:
  + 1. Adfer unrhyw wybodaeth a gollwyd o’n daliadaeth neu reolaeth
    2. Pa un ai i rybuddio pobl neu beidio ynghylch y golled, gan gynnwys pwy i rybuddio a phryd. Fe all hyn ofyn asesiad peryglon.
    3. Ffactorau a ystyriwyd wrth benderfynu hysbysu’r golled i Swyddfa’r Comisiynydd Gwybodaeth.
    4. Pa un ai i hysbysu’r golled i’r Heddlu neu beidio.

2.6 Bydd y SDD yn ystyried cael datganiadau’r rhai dan sylw, yn enwedig pan all ansawdd y dystiolaeth gael ei golli dros amser neu efallai na fydd pobl yn bresennol am yn hir.

2.7 Bydd y SDD yn hysbysu unrhyw gamau sydd angen eu cymryd i atal y toriad rhag digwydd eto a bydd y Cyngor yn sicrhau bod y rhain yn cael eu gweithredu.

2.8 Os bydd angen, bydd y SDD yn ysgrifennu at unrhyw wrthrychau data dan sylw, gan ddibynnu ar ganlyniad asesiad peryglon, ac yn delio ag unrhyw gŵyn o ganlyniad. Mae templed llythyr safonol i’r diben yn Atodiad 1.

2.9 Bydd y SDD hefyd yn gohebu, fel y bo’n berthnasol, gydag unrhyw aelod o’r cyhoedd sy’n hysbysu toriad.

2.10 Bydd y SDD yn delio ag unrhyw ohebiaeth oddi wrth Swyddfa’r Comisiynydd Gwybodaeth, gan roi unrhyw wybodaeth ychwanegol y gofynnir amdani ac yn gweithredu unrhyw argymhellion.

**ATODIAD 1**

**Llythyr i hysbysu y bu toriad data personol**

Rwy’n ysgrifennu atoch i dynnu eich sylw at doriad o Ddeddf Diogelu Data sydd, yn anffodus, yn cynnwys eich data personol chi.

Fel y byddech yn dychmygu, rydym yn ystyried y mater hwn yn ddifrifol iawn ac *rydym yn ymchwilio i’r mater / wedi gorffen ein hymchwiliad iddo.*

Y ffeithiau yw *<rhowch ddisgrifiad cryno o’r hyn ddigwyddodd, e.e. anfonwyd llythyr oedd ar eich cyfer chi at rywun arall oherwydd camgymeriad gweinyddol. Hysbyswyd fi gan yr unigolyn arall pan dderbyniodd y llythyr ac fe’i dychwelwyd ar unwaith>.*

Am resymau cydgyfrinachedd, ni allaf i fynd i fanylion fy ymchwiliad. Fodd bynnag, fe allaf ddweud wrthych *<nodwch ba gamau adfer a gymrwyd / beth wnaed i atal rhag digwydd eto, heb dorri cydgyfrinachedd>.*

Os bydd gennych unrhyw gwestiwn neu bryderon ynghylch y llythyr hwn, cofiwch gysylltu â ni *neu, fel arall, siaradwch gyda’ch gweithiwr cymdeithasol sy’n ymwybodol o’r sefyllfa*.

Unwaith eto, hoffwn ymddiheuro am y digwyddiad nad oeddech yn gwybod dim amdano’n ddiamau.

Yr eiddoch yn gywir,

**ATODIAD 2**

**Llythyr mewn ymateb i hysbysiad gan ddefnyddiwr gwasanaethau**

Diolch i chi am eich *llythyr / galwad ffôn* ar *<dyddiad>* yn tynnu ein sylw at y digwyddiad *<dywedwch beth ddigwyddodd>*. Rydym yn ddiolchgar i chi am weithredu mewn ffordd mor gyfrifol trwy gysylltu â ni.

Fel y byddech yn dychmygu, rydym wedi ystyried y mater hwn yn ddifrifol iawn ac rwyf wedi gorffen fy ymchwiliad iddo.

Y ffeithiau yw *<rhowch ddisgrifiad cryno o’r hyn ddigwyddodd, e.e. anfonwyd llythyr ar gyfer unigolyn arall atoch chi oherwydd camgymeriad gweinyddol>.*

Am resymau cydgyfrinachedd, ni allaf i fynd i fanylion fy ymchwiliad. Fodd bynnag, rwy’n gallu dweud wrthych *<nodwch ba gamau adfer a gymrwyd / beth a wnaed i atal rhag iddo ddigwydd eto, heb dorri cydgyfrinachedd>.*

Rwy’n gobeithio bod y llythyr hwn wedi tawelu eich meddwl ynghylch cyfanrwydd eich gwybodaeth a’ch dogfennau eich hun ac, eto, diolch i chi am dynnu ein sylw at yr achos hwn gan alluogi i ni gymryd camau priodol.

Yr eiddoch yn gywir,